Mednarodno kariero je začel v prvenstvu Evropske Formule 2, kjer je v sezoni 1981 z eno zmago osvojil peto mesto v dirkaškem prvenstvu, v naslednji sezoni 1982 pa je s petimi zmagami osvojil naslov prvaka z le točko prednosti pred Johnnyjem Cecotto. To mu je prineslo sedež v Formuli 1 v sezoni 1983, kjer se mu šestkrat ni uspelo kvalificirati na dirko, sedemkrat je odstopil, uvrstitvi pa je dosegel le z desetim mestom na dirki za Veliko nagrado Avstrije in enajstim mestom na naslednji dirki za Veliko nagrado Nizozemske. V naslednji sezoni 1984 je nastopil le na treh dirkah in ob dveh odstopih je na dirki za Veliko nagrado ZDA s sedmim mestom le za mesto zgrešil uvrstitev med dobitnike točk, a je dosegel svoj najboljši rezultat v karieri. V sezoni 1984 je nastopil tudi na štirih dirkah serije CART, kjer je ob dveh odstopih dosegel še šesto in deseto mesto, skupno pa osemindvajseto mesto v prvenstvu.